Henry Creswicke Rawlinson
Henry Creswicke Rawlinson var en britisk officer og orientalist, der gjorde en banebrydende indsats ved tydningen af kileskrift.
Rawlinson, der gjorde tjeneste i Indien, kom i 1833 til Iran som militærrådgiver. Her blev han interesseret i de oldpersiske indskrifter med kileskrift. Især den tresprogede indskrift ved Bisutun, som det lykkedes ham at tyde og oversætte, havde hans interesse. Resultatet blev udgivet i Persian Cuneiform Inscription at Behistun (1846-1851). Rawlinson blev konsul i Baghdad og arbejdede bl.a. med at indsamle oldsager til British Museum.